KLASA: 034-06/24-01/7

URBROJ: 711-02-01/06-2024-04

Zagreb, 08. ožujka 2024.

**MLADEN PUŠKARIĆ**

**voditelj Ureda Hrvatske zajednice općina**

**Predmet: očitovanje na zahtjev Mladena Puškarića,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 07. veljače 2024. zaprimilo je zahtjev za očitovanjem koji je podnio Mladen Puškarić, voditelj Ureda Hrvatske zajednice općina.

U podnesenom zahtjevu podnositelj postavlja upit je li dopušteno da općinsko vijeće uz dodjelu načelniku općine nagrade za životno djelo dodijeli i novčanu nagradu u iznosu od 3 mjesečne naknade načelnika volontera. Također, postavljen je upit je li u skladu sa zakonom dodijeliti načelniku profesionalcu naknadu u iznosima mjesečne plaće uz nagradu za životno djelo.

Povjerenstvo je, nastavno na zaprimljeni zahtjev, dopisom od 19. veljače 2024. godine od podnositelja zahtjeva zatražilo da se dodatno očituje od čega se sastoji nagrada za životno djelo koje bi općinsko vijeće dodijelilo općinskom načelniku, radi li se o općinskom načelniku kojem bi općinsko vijeće iste općine u kojoj načelnik obnaša dužnost dodijelilo nagradu ili je riječ o drugom općinskom vijeću te odnosi li se navedeni upit u cijelosti na općinskog načelnika koji dužnost obnaša profesionalno.

Podnositelj je odgovorio na navedeno traženje Povjerenstva dopisom zaprimljenim u Povjerenstvu dana 27. veljače 2024. godine, navodeći da se nagrada koja bi se dodijelila općinskom načelniku sastoji od novčanog iznosa, potom da bi općinskom načelniku općinsko vijeće iste općine dodijelilo nagradu te da se upit odnosi na općinskog načelnika koji dužnost obnaša kao volonter.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI) na 42. sjednici održanoj 08. ožujka 2024. godine, podnositelju daje očitovanje, kako slijedi.

Člankom 7. točkom d) ZSSI-a propisano je da je obveznicima Zakona zabranjeno primiti dodatnu naknadu za poslove obnašanja javnih dužnosti.

Člankom 15. stavkom 4. ZSSI-a propisano je da obveznik ne smije primiti dar kada je on u novcu, bez obzira na iznos.

Obzirom da iz podnesenog zahtjeva za očitovanjem nesporno proizlazi da se nagrada za životno djelo sastoji od novčanog iznosa, općinski načelnik sukladno citiranom članku 15. stavku 4. ZSSI-a istu ne smije primiti, pogotovo uzimajući u obzir činjenicu da bi mu nagradu dodijelilo općinsko vijeće općine u kojoj on obnaša dužnost.

Navedeno stajalište potvrđeno je i presudom Upravnog suda u Zagrebu, broj UsI-2703/19-9 od 14. studenog 2019., potvrđene presudom Visokog upravnog suda Republike Hrvatske, broj Usž-123/20 od 21. svibnja 2021.,u kojoj je izrijekom navedeno da dužnosnik ne smije primiti dar kada je on u novcu bez obzira na njegovu vrijednost.

Također, Povjerenstvo ističe da se sukladno citiranom članku 7. točki d) ZSSI-a općinskom načelniku koji dužnost obnaša profesionalno te volonteru koji za obnašanje dužnosti prima volontersku naknadu, a koji je primitak sukladno članku 5. stavku 1. točki 2. ZSSI-a izjednačen sa plaćom obveznika, ne može isplatiti naknada u iznosima mjesečne plaće uz nagradu za životno djelo, jer bi se radilo o primitku dodatne naknade za obnašanje javne dužnosti.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositelju, putem e-maila
2. Objava na internetskoj stranici Povjerenstva
3. Pismohrana